'Război' deasupra Mării Negre: Rusia afirmă că a interceptat trei avioane militare franceze
Rusia a afirmat marţi că a ridicat de la sol un avion de vânătoare pentru a intercepta trei avioane militare franceze care se apropiau de frontiera sa deasupra Mării Negre, un tip de incident care nu este unul rar, dar care intervine într-un context de tensiuni cu Franţa, informează AFP şi Reuters, potrivit Agerpres.
"La apropierea avionului de vânătoare rus, aparatele militare străine au făcut stânga împrejur", a anunţat Ministerul Apărării rus înt-un comunicat, precizând că acestea erau două aparate Rafale şi un avion radar al armatei franceze.
"Aparatul rus s-a întors fără probleme pe aerodromul său. Nu a existat o încălcare a frontierei statului rus", a mai precizat ministerul de la Moscova.
Interceptarea este o operaţiune ce vizează să se vină în întâmpinarea unui avion considerat că se află prea aproape de un spaţiu aerian sau că a pătruns în acesta
Incidentele ce implică avioane ruse şi aparate ale statelor din NATO, din care face parte Franţa, sunt relativ frecvente şi au avut loc încă înainte de izbucnirea războiului rus împotriva Ucrainei.
Ele au adesea loc deasupra Mării Negre, dar şi în Marea Baltică şi alte zone.
Incidentul de marţi intervine însă în condiţiile în care preşedintele francez Emmanuel Macron nu a exclus săptămâna trecută posibilitatea de a fi trimise trupe occidentale în Ucraina, o eventualitate respinsă de majoritatea aliaţilor occidentali.
Chiar dacă Macron a confirmat ulterior afirmaţiile sale în pofida controversei, el a dat asigurări marţi că nu doreşte o "escaladare" cu Rusia.